title: Komisijos įgyvendinimo reglamentas (ES) 2020/1769 2020 m. lapkričio 25 d. dėl asignavimų, perkeltų iš 2020 finansinių metų, kompensavimo remiantis Europos Parlamento ir Tarybos reglamento (ES) Nr. 1306/2013 26 straipsnio 5 dalimi

text:
2020 11 27

                  LT

                  Europos Sąjungos oficialusis leidinys

                  L 398/4

         KOMISIJOS ĮGYVENDINIMO REGLAMENTAS (ES) 2020/1769
         2020 m. lapkričio 25 d.
         dėl asignavimų, perkeltų iš 2020 finansinių metų, kompensavimo remiantis Europos Parlamento ir Tarybos reglamento (ES) Nr. 1306/2013 26 straipsnio 5 dalimi
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (1), ypač į jo 26 straipsnio 6 dalį,
         pasikonsultavusi su Žemės ūkio fondų komitetu,
         kadangi:

                     (1)

                     remiantis Europos Parlamento ir Tarybos reglamento (ES, Euratomas) 2018/1046 (2) 12 straipsnio 2 dalies pirmos pastraipos d punktu, nepaskirtus asignavimus, susijusius su Europos žemės ūkio garantijų fondo (EŽŪGF) finansuojamais veiksmais, nurodytais Reglamento (ES) Nr. 1306/2013 4 straipsnio 1 dalyje, galima perkelti į kitus finansinius metus. Taip perkeliamų asignavimų suma negali viršyti 2 % pradinių asignavimų, kuriuos balsavimu patvirtino Europos Parlamentas ir Taryba, ir negali būti didesnė už Europos Parlamento ir Tarybos reglamento (ES) Nr. 1307/2013 (3) 8 straipsnyje nurodyto tiesioginių išmokų koregavimo sumą, taikytą praėjusiais finansiniais metais;

                     (2)

                     pagal Reglamento (ES) Nr. 1306/2013 26 straipsnio 5 dalį, nukrypdamos nuo Reglamento (ES, Euratomas) 2018/1046 12 straipsnio 2 dalies trečios pastraipos, valstybės narės turi kompensuoti Reglamento (ES, Euratomas) 2018/1046 12 straipsnio 2 dalies pirmos pastraipos d punkte nurodytus perkeltus asignavimus galutiniams gavėjams, kuriems koregavimo koeficientas taikomas tais finansiniais metais, į kuriuos perkeliami asignavimai. Šis kompensavimas taikomas tik valstybių narių, kuriose praėjusiais finansiniais metais taikytas finansinės drausmės mechanizmas (4), galutiniams gavėjams;

                     (3)

                     nustatant kompensuotiną perkeliamų asignavimų sumą, pagal Reglamento (ES) Nr. 1306/2013 26 straipsnio 7 dalį turi būti atsižvelgiama į to reglamento 25 straipsnyje nurodytą žemės ūkio sektoriaus krizių rezervui skirtą, tačiau iki finansinių metų pabaigos kovos su krize priemonėms nepaskirtą sumą;

                     (4)

                     pagal Komisijos įgyvendinimo reglamento (ES) 2019/1928 (5) 1 straipsnio 1 dalį finansinės drausmės mechanizmas taikomas tiesioginėms už 2019 kalendorinius metus skiriamoms išmokoms siekiant sukurti krizių rezervą. 2020 finansiniais metais krizių rezervu nepasinaudota;

                     (5)

                     siekiant užtikrinti, kad dėl finansinės drausmės mechanizmo taikymo nepanaudoti asignavimai galutiniams gavėjams būtų kompensuoti proporcingai pagal finansinės drausmės mechanizmą taikyto koregavimo sumai, Komisija turėtų nustatyti sumas, kurias valstybės narės gali panaudoti kompensacijoms išmokėti;

                     (6)

                     kad valstybių narių nereikėtų raginti atlikti papildomo tokios kompensacijos mokėjimo, šis reglamentas turi būti taikomas nuo 2020 m. gruodžio 1 d. Taigi šiame reglamente nustatytos sumos yra galutinės ir, nedarant poveikio sumažinimų taikymui pagal Reglamento (ES) Nr. 1306/2013 41 straipsnį, taikomos kitiems koregavimams, į kuriuos atsižvelgiama sprendime dėl mėnesio išmokos, susijusiame su valstybių narių mokėjimo agentūrų 2020 m. spalio mėn. išlaidomis, pagal Reglamento (ES) Nr. 1306/2013 18 straipsnio 3 dalį ir išskaitymams bei papildomoms išmokoms pagal to reglamento 18 straipsnio 4 dalį arba sprendimams, kurie bus priimti pagal sąskaitų atitikties patvirtinimo procedūrą;

                     (7)

                     pagal Reglamento (ES, Euratomas) 2018/1046 12 straipsnio 2 dalies įvadinį sakinį nepaskirtus asignavimus galima perkelti tik į kitus finansinius metus. Todėl Komisija turėtų nustatyti valstybių narių išlaidų, kompensuotinų pagal Reglamento (ES) Nr. 1306/2013 26 straipsnio 5 dalį, tinkamumo finansuoti datas, atsižvelgdama į finansinius žemės ūkio metus, apibrėžtus to reglamento 39 straipsnyje;

                     (8)

                     kadangi perkeltinos ir skiriamos sumos yra susijusios su 2021 m. biudžetu, pagal Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos 135 straipsnio 1 dalį šiame reglamente nereikia nustatyti sumos Jungtinei Karalystei;

                     (9)

                     siekiant atsižvelgti į trumpą laikotarpį nuo pranešimo apie tai, kaip valstybės narės pagal pasidalijamojo valdymo principą 2019 m. spalio 16 d. – 2020 m. spalio 15 d. įvykdė 2020 m. EŽŪGF asignavimų biudžetą, ir į tai, kad šis reglamentas turi būti taikomas nuo 2020 m. gruodžio 1 d., jis turėtų įsigalioti jo paskelbimo Europos Sąjungos oficialiajame leidinyje dieną,

               PRIĖMĖ ŠĮ REGLAMENTĄ:

            1 straipsnis
            Asignavimų sumos, kurios pagal Reglamento (ES, Euratomas) 2018/1046 12 straipsnio 2 dalies pirmos pastraipos d punktą ir trečią pastraipą bus perkeltos iš 2020 finansinių metų, ir kurios pagal Reglamento (ES) Nr. 1306/2013 26 straipsnio 5 dalį bus skirtos valstybėms narėms, kad šios išmokėtų kompensacijas galutiniams gavėjams, kuriems 2021 finansiniais metais bus taikomas koregavimo koeficientas, nustatomos šio reglamento priede.
            Perkeliamoms sumoms taikomas Komisijos sprendimas dėl asignavimų perkėlimo pagal Reglamento (ES, Euratomas) 2018/1046 12 straipsnio 3 dalį.

            2 straipsnis
            Valstybių narių išlaidos, susijusios su perkeltų asignavimų kompensavimu, gali būti finansuojamos iš Sąjungos lėšų tik jei atitinkamos sumos gavėjams buvo išmokėtos iki 2021 m. spalio 16 d.

            3 straipsnis
            Šis reglamentas įsigalioja jo paskelbimo Europos Sąjungos oficialiajame leidinyje dieną.
            Jis taikomas nuo 2020 m. gruodžio 1 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. lapkričio 25 d.

                  Komisijos vardu

                  Pirmininkės pavedimu

               Wolfgang BURTSCHER

                  Generalinis direktorius

                  Žemės ūkio ir kaimo plėtros generalinis direktoratas

            (1)  OL L 347, 2013 12 20, p. 549.

            (2)  2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1).

            (3)  2013 m. gruodžio 17 d. Europos Parlamento ir Tarybos reglamentas (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės ir panaikinami Tarybos reglamentas (EB) Nr. 637/2008 ir Tarybos reglamentas (EB) Nr. 73/2009 (OL L 347, 2013 12 20, p. 608).

            (4)  Pagal Reglamento (ES) Nr. 1307/2013 8 straipsnio 2 dalį 2020 finansiniais metais finansinės drausmės mechanizmas netaikytas Kroatijoje.

            (5)  2019 m. lapkričio 19 d. Komisijos įgyvendinimo reglamentas (ES) 2019/1928, kuriuo patikslinamas pagal Europos Parlamento ir Tarybos reglamentą (ES) Nr. 1306/2013 nustatytas 2019 kalendorinių metų tiesioginių išmokų koregavimo koeficientas ir panaikinamas Komisijos įgyvendinimo reglamentas (ES) 2019/916 (OL L 299, 2019 11 20, p. 49).


title: Komisijos įgyvendinimo reglamentas (ES) 2020/1773 2020 m. lapkričio 26 d. kuriuo iš dalies keičiamas Reglamentas (EB) Nr. 429/2008 dėl išsamių Europos Parlamento ir Tarybos reglamento (EB) Nr. 1831/2003 įgyvendinimo taisyklių, susijusių su prašymų išduoti leidimą pašarų priedams rengimu ir teikimu bei pašarų priedų vertinimu ir leidimų išdavimu (Tekstas svarbus EEE)

text:
2020 11 27

                  LT

                  Europos Sąjungos oficialusis leidinys

                  L 398/19

         KOMISIJOS ĮGYVENDINIMO REGLAMENTAS (ES) 2020/1773
         2020 m. lapkričio 26 d.
         kuriuo iš dalies keičiamas Reglamentas (EB) Nr. 429/2008 dėl išsamių Europos Parlamento ir Tarybos reglamento (EB) Nr. 1831/2003 įgyvendinimo taisyklių, susijusių su prašymų išduoti leidimą pašarų priedams rengimu ir teikimu bei pašarų priedų vertinimu ir leidimų išdavimu
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 7 straipsnio 4 dalį,
         pasikonsultavusi su Europos maisto saugos tarnyba,
         kadangi:

                     (1)

                     Komisijos reglamente (EB) Nr. 429/2008 (2) nustatytos išsamios Reglamento (EB) Nr. 1831/2003 įgyvendinimo taisyklės, susijusios su prašymų išduoti pašarų priedų leidimą rengimu ir teikimu bei tokių prašymų vertinimu;

                     (2)

                     Europos Parlamento ir Tarybos reglamentu (ES) 2019/1381 (3) siekiama didesnio Sąjungos rizikos vertinimo skaidrumo ir tvarumo maisto grandinėje. Tuo tikslu juo iš dalies keičiami Europos Parlamento ir Tarybos reglamentas (EB) Nr. 178/2002 (4) ir Reglamentas (EB) Nr. 1831/2003, siekiant didesnio su pašarų priedų leidimų išdavimu susijusių procedūrų skaidrumo;

                     (3)

                     siekiant atsižvelgti į sektorių ypatumus, Reglamentu (ES) 2019/1381 iš dalies keičiamos Reglamento (EB) Nr. 1831/2003 nuostatos, susijusios su skaidrumu ir konfidencialumu;

                     (4)

                     dėl pašarų priedų leidimų Reglamentu (ES) 2019/1381 padaryti Reglamento (EB) Nr. 178/2002 pakeitimai taip pat turi tiesioginį poveikį Reglamente (EB) Nr. 429/2008 nustatytiems reikalavimams, susijusiems su prašymo dokumentų rinkinių parengimu ir pateikimu, todėl siekiant nuoseklumo ir teisinio tikrumo tuos reikalavimus reikia pakeisti. Reglamentas (EB) Nr. 429/2008 turėtų būti iš dalies pakeistas, kad būtų nustatytos būtinos papildomos nuostatos dėl prašymo dokumentų rinkinių rengimo ir pateikimo;

                     (5)

                     visų pirma turėtų būti pakeistos Reglamento (EB) Nr. 429/2008 nuostatos dėl konfidencialumo prašymų, informacijos ir duomenų, kuriais grindžiami prašymai, formato (jie turėtų būti pateikiami elektroniškai ir turės atitikti standartinius duomenų formatus), dokumentų rinkinio santraukos sąvokos pagal Reglamente (ES) 2019/1381 nustatytą skaidrumo principą ir nuorodos į tyrimus, apie kuriuos pranešta pagal Reglamento (EB) Nr. 178/2002 32b straipsnį;

                     (6)

                     šis reglamentas turėtų būti taikomas nuo 2021 m. kovo 27 d. ir taikomas prašymams bei dokumentų rinkiniams, pateiktiems nuo tos dienos, t. y. Reglamento (ES) 2019/1381 taikymo pradžios dienos;

                     (7)

                     todėl Reglamentas (EB) Nr. 429/2008 turėtų būti atitinkamai iš dalies pakeistas;

                     (8)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Reglamento (EB) Nr. 429/2008 pakeitimai
            Reglamentas (EB) Nr. 429/2008 iš dalies keičiamas taip:

                        1)

                        2 straipsnio 2 dalis pakeičiama taip:

                           „2.   Prieš patvirtinant standartinius duomenų formatus pagal Europos Parlamento ir Tarybos reglamento (EB) Nr. 178/2002 (*1) 39f straipsnį, prašymas ir dokumentų rinkinys elektroniniu formatu pateikiami per Komisijos sukurtą elektroninę dokumentų pateikimo sistemą, kad dokumentus būtų galima parsisiųsti, atsispausdinti ir atlikti jų paiešką. Patvirtinus standartinius duomenų formatus pagal Reglamento (EB) Nr. 178/2002 39f straipsnį, prašymas ir dokumentų rinkinys pateikiami per Komisijos sukurtą elektroninę dokumentų pateikimo sistemą, naudojant tuos standartinius duomenų formatus.

                           (*1)  2002 m. sausio 28 d. Europos Parlamento ir Tarybos reglamentas (EB) Nr. 178/2002, nustatantis maistui skirtų teisės aktų bendruosius principus ir reikalavimus, įsteigiantis Europos maisto saugos tarnybą ir nustatantis su maisto saugos klausimais susijusias procedūras (OL L 31, 2002 2 1, p. 1).”"

                        2)

                        I ir II priedai iš dalies keičiami pagal šio reglamento priedą.

            2 straipsnis
            Įsigaliojimas ir taikymas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2021 m. kovo 27 d. ir nuo tos dienos pateiktiems prašymams bei dokumentų rinkiniams.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. lapkričio 26 d.

                  Komisijos vardu

                  Pirmininkė

               Ursula VON DER LEYEN

            (1)  OL L 268, 2003 10 18, p. 29.

            (2)  2008 m. balandžio 25 d. Komisijos reglamentas (EB) Nr. 429/2008 dėl išsamių Europos Parlamento ir Tarybos reglamento (EB) Nr. 1831/2003 įgyvendinimo taisyklių, susijusių su prašymų išduoti leidimą pašarų priedams rengimu ir teikimu bei pašarų priedų vertinimu ir leidimų išdavimu. (OL L 133, 2008 5 22, p. 1).

            (3)  2019 m. birželio 20 d. Europos Parlamento ir Tarybos reglamentas (ES) 2019/1381 dėl ES vykdomo rizikos vertinimo maisto grandinėje skaidrumo ir tvarumo, kuriuo iš dalies keičiami reglamentai (EB) Nr. 178/2002, (EB) Nr. 1829/2003, (EB) Nr. 1831/2003, (EB) Nr. 2065/2003, (EB) Nr. 1935/2004, (EB) Nr. 1331/2008, (EB) Nr. 1107/2009, (ES) 2015/2283 ir Direktyva 2001/18/EB (OL L 231, 2019 9 6, p. 1).

            (4)  2002 m. sausio 28 d. Europos Parlamento ir Tarybos reglamentas (EB) Nr. 178/2002, nustatantis maistui skirtų teisės aktų bendruosius principus ir reikalavimus, įsteigiantis Europos maisto saugos tarnybą ir nustatantis su maisto saugos klausimais susijusias procedūras (OL L 31, 2002 2 1, p. 1).

            PRIEDAS
            Reglamento (EB) Nr. 429/2008 I ir II priedai iš dalies keičiami taip:

                        1)

                        I priedo 1.5 punktas pakeičiamas taip:

                                    „1.5.

                                       Priedai

                                                ☐

                                                išsamus dokumentų rinkinys,

                                                ☐

                                                dokumentų rinkinio santrauka pagal Reglamento (EB) Nr. 1831/2003 7 straipsnio 3 dalies h punktą,

                                                ☐

                                                dokumentų rinkinio mokslinė santrauka,

                                                ☐

                                                visa informacija, susijusi su pranešimu apie tyrimus pagal Reglamento (EB) Nr. 178/2002 32b straipsnį,

                                                ☐

                                                konfidencialumo prašymas pagal Reglamento (EB) Nr. 1831/2003 18 straipsnį,

                                                ☐

                                                pareiškėjo (-ų) administracinių duomenų kopija,

                                                ☐

                                                trys pašarų priedo mėginiai siunčiami Bendrijos etaloninei laboratorijai pagal Reglamento (EB) Nr. 1831/2003 7 straipsnio 3 dalies f punktą,

                                                ☐

                                                tik Bendrijos etaloninei laboratorijai: medžiagos saugos duomenų lapas,

                                                ☐

                                                tik Bendrijos etaloninei laboratorijai: identifikacijos ir analizės sertifikatas ir

                                                ☐

                                                patvirtinimas, kad mokestis Bendrijos etaloninei laboratorijai yra sumokėtas (Komisijos reglamento (EB) Nr. 378/2005 4 straipsnis (*1).

                           (*1)  2005 m. kovo 4 d. Komisijos reglamentas (EB) Nr. 378/2005 dėl išsamių Europos Parlamento ir Tarybos reglamento (EB) Nr. 1831/2003 įgyvendinimo taisyklių, nustatančių Bendrijos etaloninės laboratorijos pareigas ir užduotis, susijusias su prašymais pašarų priedų leidimams gauti (OL L 59, 2005 3 5, p. 8).“"

                        2)

                        II priedas iš dalies keičiamas taip:

                                    a)

                                    dalies „Bendrieji klausimai“ priešpaskutinė pastraipa prieš antraštę „Saugos įvertinimas“ pakeičiama taip:
                                    „Kiekviename dokumentų rinkinyje turi būti santrauka ir mokslinė santrauka, padedanti identifikuoti ir apibūdinti konkretų priedą.“;

                                    b)

                                    I skirsnio 1.1 punkto pavadinimas pakeičiamas taip:

                                                „1.1.

                                                   Santrauka pagal Reglamento (EB) Nr. 1831/2003 7 straipsnio 3 dalies h punktą“;

                                    c)

                                    1.1.1 punkto d papunktis pakeičiamas taip:

                                                „d)

                                                priedo saugos ir veiksmingumo tyrimai kartu su visa informacija, susijusia su pranešimu apie tyrimus pagal Reglamento (EB) Nr. 178/2002 32b straipsnį;“.

               (*1)  2005 m. kovo 4 d. Komisijos reglamentas (EB) Nr. 378/2005 dėl išsamių Europos Parlamento ir Tarybos reglamento (EB) Nr. 1831/2003 įgyvendinimo taisyklių, nustatančių Bendrijos etaloninės laboratorijos pareigas ir užduotis, susijusias su prašymais pašarų priedų leidimams gauti (OL L 59, 2005 3 5, p. 8).““


title: Komisijos įgyvendinimo reglamentas (ES) 2020/1798 2020 m. lapkričio 30 d. dėl leidimo naudoti L-lizino monohidrochloridą, gautą iš korinebakterijų Corynebacterium glutamicum DSM 32932, ir lizino sulfatą, gautą iš korinebakterijų Corynebacterium glutamicum KFCC 11043, kaip visų rūšių gyvūnų pašarų priedus (Tekstas svarbus EEE)

text:
2020 12 1

                  LT

                  Europos Sąjungos oficialusis leidinys

                  L 402/39

         KOMISIJOS ĮGYVENDINIMO REGLAMENTAS (ES) 2020/1798
         2020 m. lapkričio 30 d.
         dėl leidimo naudoti L-lizino monohidrochloridą, gautą iš korinebakterijų Corynebacterium glutamicum DSM 32932, ir lizino sulfatą, gautą iš korinebakterijų Corynebacterium glutamicum KFCC 11043, kaip visų rūšių gyvūnų pašarų priedus
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
         kadangi:

                     (1)

                     Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo pagrindas bei tvarka;

                     (2)

                     pagal Reglamento (EB) Nr. 1831/2003 7 straipsnį buvo pateikti prašymai išduoti leidimą naudoti L-lizino monohidrochloridą, gautą iš korinebakterijų Corynebacterium glutamicum DSM 32932, ir L-lizino sulfatą, gautą iš korinebakterijų Corynebacterium glutamicum KFCC 11043. Kartu su prašymais buvo pateikti duomenys ir dokumentai, kurių reikalaujama pagal to reglamento 7 straipsnio 3 dalį;

                     (3)

                     prašymai pateikti dėl leidimo naudoti L-lizino monohidrochloridą, gautą iš korinebakterijų Corynebacterium glutamicum DSM 32932, ir L-lizino sulfatą, gautą iš korinebakterijų Corynebacterium glutamicum KFCC 11043, kaip visų rūšių gyvūnų pašarų priedus, skirtinus prie priedų kategorijos „maistiniai priedai“ ir funkcinės grupės „aminorūgštys, jų druskos ir analogai“;

                     (4)

                     Europos maisto saugos tarnyba (toliau – Tarnyba) 2020 m. kovo 19 d. priimtoje nuomonėje (2) padarė išvadą, kad siūlomomis naudojimo sąlygomis L-lizino monohidrochloridas, gautas iš korinebakterijų Corynebacterium glutamicum DSM 32932, nedaro nepageidaujamo poveikio gyvūnų sveikatai, vartotojų saugai ar aplinkai. Tarnyba nurodė, kad naudotojams kyla akių dirginimo rizika. Todėl Komisija mano, kad reikėtų imtis tinkamų apsaugos priemonių, kad būtų išvengta nepageidaujamo poveikio žmonių, ypač priedo naudotojų, sveikatai. Tarnyba 2020 m. liepos 1 d. priimtoje nuomonėje (3) padarė išvadą, kad siūlomomis naudojimo sąlygomis L-lizino sulfatas, gautas iš korinebakterijų Corynebacterium glutamicum KFCC 11043, nedaro nepageidaujamo poveikio gyvūnų sveikatai, žmonių sveikatai ar aplinkai. Tarnyba taip pat padarė išvadą, kad abu priedai yra veiksmingi aminorūgšties L-lizino šaltiniai visų rūšių gyvūnams, o tam, kad priedai atrajotojams būtų tokie pat veiksmingi kaip ir neatrajotojams, jie turėtų būti apsaugoti nuo suirimo didžiajame skrandyje. Tarnyba nemano, kad reikia nustatyti konkrečius stebėsenos po pateikimo rinkai reikalavimus. Be to, ji patvirtino pašarų priedo pašaruose analizės metodo taikymo ataskaitas, kurias pateikė Reglamentu (EB) Nr. 1831/2003 įsteigta etaloninė laboratorija;

                     (5)

                     L-lizino monohidrochlorido, gauto iš korinebakterijų Corynebacterium glutamicum DSM 32932, ir L-lizino sulfato, gauto iš korinebakterijų Corynebacterium glutamicum KFCC 11043, vertinimas rodo, kad Reglamento (EB) Nr. 1831/2003 5 straipsnyje nustatytos leidimų suteikimo sąlygos yra įvykdytos. Taigi, kaip nurodyta šio reglamento priede, turėtų būti išduotas leidimas naudoti minėtas medžiagas;

                     (6)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Priede nurodytas medžiagas, priklausančias priedų kategorijai „maistiniai priedai“ ir funkcinei grupei „aminorūgštys, jų druskos ir analogai“, leidžiama naudoti kaip gyvūnų pašarų priedus minėtame priede nustatytomis sąlygomis.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. lapkričio 30 d.

                  Komisijos vardu

                  Pirmininkė

               Ursula VON DER LEYEN

            (1)  OL L 268, 2003 10 18, p. 29.

            (2)  EFSA Journal 2020;18(4):6078.

            (3)  EFSA Journal 2020;18(7):6203.

            PRIEDAS

                        Priedo identifikavimo numeris

                        Leidimo turėtojo pavadinimas

                        Priedas

                        Sudėtis, cheminė formulė, aprašymas, analizės metodas

                        Gyvūno rūšis arba kategorija

                        Didžiausias amžius

                        Mažiausias kiekis

                        Didžiausias kiekis

                        Kitos nuostatos

                        Leidimo galiojimo terminas

                        mg kilograme visaverčio pašaro, kurio drėgnis yra 12 %

                           Maistinių priedų kategorija. Funkcinė grupė: aminorūgštys, jų druskos ir analogai.

                        3c322i

                        Techniškai grynas L-lizino monohidrochloridas

                           Priedo sudėtis

                        L-lizino monohidrochlorido milteliai, kuriuose yra ne mažiau kaip 78 % L-lizino, o didžiausias drėgnis yra 1,5 %

                        Visos rūšys

                        -

                        -

                        -

                                    1.

                                    Lizino kiekis nurodomas priedo etiketėje.

                                    2.

                                    Techniškai grynas L-lizino monohidrochloridas gali būti teikiamas rinkai ir naudojamas kaip priedas preparato forma.

                                    3.

                                    Priedo ir premiksų naudotojams pašarų ūkio subjektai nustato darbo procedūras ir organizacines priemones, kad būtų išvengta galimos rizikos akims. Jei šios rizikos šiomis procedūromis ir priemonėmis išvengti arba sumažinti iki minimumo neįmanoma, priedas ir premiksai turi būti naudojami dėvint asmenines apsaugos priemones.

                                    4.

                                    Frazės, pateikiamos priedo ir premiksų etiketėse: „Papildomai naudojant L-liziną reikėtų atsižvelgti į visų pagrindinių ir sąlyginai pagrindinių aminorūgščių šaltinius, kad būtų išvengta disbalanso.“

                        2030 12 21

                           Veikliosios medžiagos apibūdinimas

                        L-lizino monohidrochloridas, gaunamas fermentuojant su korinebakterijomis Corynebacterium glutamicum DSM 32932
                        Cheminė formulė: C6H15ClN2O2

                        CAS numeris: 657–27–2

                           Analizės metodai
                            (1)

                        L-lizino monohidrochlorido identifikavimas pašarų priede:

                                    —

                                    Maisto cheminių medžiagų kodekso L-lizino monohidrochloridui skirtas skyrius.

                              Lizino kiekybinis nustatymas pašarų priede ir premiksuose, kurių sudėtyje yra daugiau kaip 10 % lizino:

                                    —

                                    jonų mainų chromatografija, taikant pokolonėlinio antrinių junginių gavimo ir fotometrinio nustatymo būdus (IEC-VIS/FLD), EN ISO 17180.

                              Lizino kiekybinis nustatymas premiksuose, kombinuotuosiuose pašaruose ir pašarinėse žaliavose:

                                    —

                                    jonų mainų chromatografija, taikant pokolonėlinio antrinių junginių gavimo ir fotometrinio nustatymo būdus (IEC-VIS), Komisijos reglamentas (EB) Nr. 152/2009  (2) (III priedo F dalis).

                        3c323

                        L-lizino sulfatas

                           Priedo sudėtis:

                        Granulės, kurių sudėtyje yra ne mažiau kaip 55 % L-lizino ir ne daugiau kaip 22 % sulfato, o drėgnis – 4 %

                        Visos rūšys

                        -

                        -

                        10 000

                                    1.

                                    L-lizino kiekis nurodomas priedo etiketėje.

                                    2.

                                    L-lizino sulfatas gali būti teikiamas rinkai ir naudojamas kaip priedas preparato forma.

                                    3.

                                    Frazės, pateikiamos priedo ir premiksų etiketėse: „Papildomai naudojant L-liziną reikėtų atsižvelgti į visų pagrindinių ir sąlyginai pagrindinių aminorūgščių šaltinius, kad būtų išvengta disbalanso.“

                        2030 12 21

                           Veikliosios medžiagos apibūdinimas

                        L-lizino sulfatas, gaunamas fermentuojant su korinebakterijomis Corynebacterium glutamicum KFCC 11043
                        Cheminė formulė: C12H30N4O8S
                        CAS numeris: 60343–69–3

                           Analizės metodai
                            (1)

                        Lizino kiekybinis nustatymas pašarų priede ir premiksuose, kurių sudėtyje yra daugiau kaip 10 % lizino:

                                    —

                                    jonų mainų chromatografija, taikant pokolonėlinio antrinių junginių gavimo ir fotometrinio nustatymo būdus (IEC-VIS/FLD), EN ISO 17180.

                              Sulfato identifikavimas pašarų priede:

                                    —

                                    Europos farmakopėjos monografija 20301.

                              Lizino kiekybinis nustatymas premiksuose, kombinuotuosiuose pašaruose ir pašarinėse žaliavose:

                                    —

                                    jonų mainų chromatografija, taikant pokolonėlinio antrinių junginių gavimo ir fotometrinio nustatymo būdus (IEC-VIS), Reglamentas (EB) Nr. 152/2009 (III priedo F dalis).

               (1)  Išsamų analizės metodų aprašymą galima rasti etaloninės laboratorijos svetainėje https://ec.europa.eu/jrc/en/eurl/feed-additives/evaluation-reports.

               (2)  2009 m. sausio 27 d. Komisijos reglamentas (EB) Nr. 152/2009, nustatantis oficialiai pašarų kontrolei taikytinus Bendrijos ėminių ėmimo ir analizės metodus (OL L 54, 2009 2 26, p. 1).


title: Komisijos įgyvendinimo reglamentas (ES) 2020/1801 2020 m. lapkričio 30 d. kuriuo patikslinamas pagal Europos Parlamento ir Tarybos reglamentą (ES) Nr. 1306/2013 nustatytas 2020 kalendorinių metų tiesioginių išmokų koregavimo koeficientas

text:
2020 12 1

                  LT

                  Europos Sąjungos oficialusis leidinys

                  L 402/49

         KOMISIJOS ĮGYVENDINIMO REGLAMENTAS (ES) 2020/1801
         2020 m. lapkričio 30 d.
         kuriuo patikslinamas pagal Europos Parlamento ir Tarybos reglamentą (ES) Nr. 1306/2013 nustatytas 2020 kalendorinių metų tiesioginių išmokų koregavimo koeficientas
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (1), ypač į jo 26 straipsnio 4 dalį,
         pasikonsultavusi su Žemės ūkio fondų komitetu,
         kadangi:

                     (1)

                     Komisijos įgyvendinimo reglamentu (ES) 2020/862 (2) pagal Europos Parlamento ir Tarybos reglamentą (ES) Nr. 1306/2013 nustatytas 2020 kalendorinių metų tiesioginių išmokų koregavimo koeficientas. Šis koregavimo koeficientas nustatytas remiantis informacija, turėta rengiant 2021 m. biudžeto projektą, visų pirma atsižvelgiant į 487,6 mln. EUR sumą, pagal finansinės drausmės mechanizmą skirtą Reglamento (ES) Nr. 1306/2013 25 straipsnyje nurodytam Žemės ūkio sektoriaus krizių rezervui;

                     (2)

                     nustatant koregavimo koeficientą taip pat atsižvelgta į poreikį taikyti finansinę drausmę, kad būtų laikomasi Reglamento (ES) Nr. 1306/2013 16 straipsnyje nurodytų metinių viršutinių ribų, kaip numatyta to reglamento 26 straipsnio 1 dalyje;

                     (3)

                     poreikis toliau taikyti finansinės drausmės mechanizmą ir Žemės ūkio sektoriaus krizių rezervui skirti 487,6 mln. EUR išlieka, tačiau iš preliminarių įverčių, pateiktų numatytame 2021 m. biudžeto projekto Komisijos taisomajame rašte Nr. 1 dėl tiesioginių išmokų ir su rinka susijusių išlaidų prognozės, matyti, kad Įgyvendinimo reglamente (ES) 2020/862 nustatytą koeficientą, taikytiną pagal finansinės drausmės mechanizmą, reikia patikslinti;

                     (4)

                     todėl, remiantis nauja Komisijos turima informacija, koregavimo koeficientas pagal Reglamento (ES) Nr. 1306/2013 26 straipsnio 4 dalį turėtų būti patikslintas iki kalendorinių metų, kuriais jis taikomas, gruodžio 1 d.;

                     (5)

                     pakeistas pasiūlymas dėl Tarybos reglamento, kuriuo nustatoma 2021–2027 m. daugiametė finansinė programa (3), dar nėra priimtas. Todėl, atsižvelgiant į tai, kad sprendimo dėl to reglamento priėmimo procedūra jau gerokai pažengė į priekį, 2021 finansiniais metais Europos žemės ūkio garantijų fondo išlaidoms skirtas grynasis likutis, sudarantis 40 368,0 mln. EUR (2020 m. liepos 21 d. Europos Vadovų Tarybos išvadose nustatyta tarpinė viršutinė riba, patikslinta atsižvelgiant į valstybių narių pranešimus apie asignavimų perkėlimus tarp Europos žemės ūkio fondo kaimo plėtrai ir tiesioginių išmokų), kaip atsargumo priemonė turėtų būti naudojamas koregavimo koeficientui apskaičiuoti;

                     (6)

                     paprastai ūkininkams, pateikusiems paraiškas gauti tiesiogines išmokas už vienus kalendorinius metus (N), parama išmokama per nustatytą finansinių metų (N+1) mokėjimo laikotarpį. Tačiau valstybės narės su tam tikrais apribojimais gali išmokas ūkininkams mokėti vėliau, pasibaigus tam mokėjimo laikotarpiui. Tokie pavėluoti mokėjimai gali būti atlikti ateinančiais finansiniais metais. Kai finansinės drausmės mechanizmas taikomas konkretiems kalendoriniams metams, koregavimo koeficientas neturėtų būti taikomas išmokoms, dėl kurių paramos paraiškos buvo pateiktos kitais kalendoriniais metais nei tie, kuriais taikomas finansinės drausmės mechanizmas. Todėl siekiant užtikrinti vienodas sąlygas ūkininkams, reikėtų nustatyti, kad koregavimo koeficientas būtų taikomas tik išmokoms, dėl kurių paramos paraiškos buvo pateiktos tais kalendoriniais metais, kuriais taikomas finansinės drausmės mechanizmas, nepriklausomai nuo to, kada parama išmokama ūkininkams;

                     (7)

                     Europos Parlamento ir Tarybos reglamento (ES) Nr. 1307/2013 (4) 8 straipsnio 1 dalyje nustatyta, kad pagal Reglamento (ES) Nr. 1306/2013 26 straipsnį nustatytas tiesioginių išmokų koregavimo koeficientas taikomas tik 2 000 EUR viršijančioms tiesioginėms išmokoms, kurios turi būti skiriamos ūkininkams atitinkamais kalendoriniais metais. Be to, Reglamento (ES) Nr. 1307/2013 8 straipsnio 2 dalyje nustatyta, kad dėl laipsniško tiesioginių išmokų įvedimo koregavimo koeficientas Kroatijai taikomas tik nuo 2022 m. sausio 1 d. Todėl koregavimo koeficientas, kuris turi būti nustatytas šiuo reglamentu, neturėtų būti taikomas tos valstybės narės ūkininkams skiriamoms išmokoms;

                     (8)

                     patikslintas koregavimo koeficientas turėtų būti taikomas apskaičiuojant visas išmokas, kurios bus skiriamos ūkininkui pagal paramos paraiškas, pateiktas už 2020 kalendorinius metus. Todėl, siekiant aiškumo, Įgyvendinimo reglamentas (ES) 2020/862 turėtų būti panaikintas;

                     (9)

                     siekiant užtikrinti, kad patikslintas koregavimo koeficientas būtų taikomas nuo dienos, kurią pagal Reglamentą (ES) Nr. 1306/2013 pradedamos mokėti išmokos ūkininkams, šis reglamentas turėtų būti taikomas nuo 2020 m. gruodžio 1 d.,

               PRIĖMĖ ŠĮ REGLAMENTĄ:

            1 straipsnis

               1.   Reglamento (ES) Nr. 1306/2013 25 ir 26 straipsniuose numatyto koregavimo koeficiento nustatymo tikslu ir laikantis Reglamento (ES) Nr. 1307/2013 8 straipsnio 1 dalies, Reglamento (ES) Nr. 1307/2013 I priede išvardytų paramos schemų tiesioginių išmokų, skiriamų ūkininkams pagal paramos paraiškas, pateiktas už 2020 kalendorinius metus, sumos, viršijančios 2 000 EUR, mažinamos 2,906192 % koregavimo koeficientu.

               2.   1 dalyje nustatytas sumažinimas netaikomas Kroatijai.

            2 straipsnis
            Įgyvendinimo reglamentas (ES) 2020/862 panaikinamas.

            3 straipsnis
            Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.

            Jis taikomas nuo 2020 m. gruodžio 1 d.
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. lapkričio 30 d.

                  Komisijos vardu

                  Pirmininkė

               Ursula VON DER LEYEN

            (1)  OL L 347, 2013 12 20, p. 549.

            (2)  2020 m. birželio 19 d. Komisijos įgyvendinimo reglamentas (ES) 2020/862, kuriuo pagal Europos Parlamento ir Tarybos reglamentą (ES) Nr. 1306/2013 nustatomas 2020 kalendorinių metų tiesioginių išmokų koregavimo koeficientas (OL L 197, 2020 6 22, p. 3).

            (3)  COM(2020) 443 final.

            (4)  2013 m. gruodžio 17 d. Europos Parlamento ir Tarybos reglamentas (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės ir panaikinami Tarybos reglamentas (EB) Nr. 637/2008 ir Tarybos reglamentas (EB) Nr. 73/2009 (OL L 347, 2013 12 20, p. 608).


title: Komisijos įgyvendinimo reglamentas (ES) 2020/1825 2020 m. gruodžio 2 d. kuriuo dėl laikinųjų priemonių, taikomų tam tikrų augalų, augalinių produktų ar kitų objektų įvežimui į Sąjungos teritoriją arba vežimui joje, iš dalies keičiami Įgyvendinimo reglamento (ES) 2019/2072 7 ir 8 straipsniai

text:
2020 12 3

                  LT

                  Europos Sąjungos oficialusis leidinys

                  L 406/58

         KOMISIJOS ĮGYVENDINIMO REGLAMENTAS (ES) 2020/1825
         2020 m. gruodžio 2 d.
         kuriuo dėl laikinųjų priemonių, taikomų tam tikrų augalų, augalinių produktų ar kitų objektų įvežimui į Sąjungos teritoriją arba vežimui joje, iš dalies keičiami Įgyvendinimo reglamento (ES) 2019/2072 7 ir 8 straipsniai
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. spalio 26 d. Europos Parlamento ir Tarybos reglamentą (ES) 2016/2031 dėl apsaugos priemonių nuo augalų kenkėjų (1), ypač į jo 40 straipsnio 2 dalį ir 41 straipsnio 2 dalį,
         kadangi:

                     (1)

                     Komisijos įgyvendinimo reglamento (ES) 2019/2072 (2) 7 straipsnyje kartu su to reglamento VI priedu nustatytas augalų, augalinių produktų ir kitų objektų, kuriuos draudžiama įvežti į Sąjungos teritoriją, sąrašas bei išvardijamos trečiosios valstybės, trečiųjų valstybių grupės arba trečiųjų valstybių konkrečios zonos, kurioms taikomas šis draudimas, kaip nurodyta Reglamento (ES) 2016/2031 40 straipsnio 2 dalyje;

                     (2)

                     Įgyvendinimo reglamento (ES) 2019/2072 8 straipsnio 1 dalyje kartu su to reglamento VII priedu nustatytas trečiųjų valstybių kilmės augalų, augalinių produktų bei kitų objektų ir atitinkamų specialių jų įvežimo į Sąjungos teritoriją reikalavimų sąrašas, kaip nurodyta Reglamento (ES) 2016/2031 41 straipsnio 2 dalyje;

                     (3)

                     be to, Komisijos įgyvendinimo reglamento (ES) 2019/2072 8 straipsnio 2 dalyje kartu su to reglamento VIII priedu nustatytas Sąjungos teritorijos kilmės augalų, augalinių produktų bei kitų objektų ir atitinkamų specialių jų vežimo Sąjungos teritorijoje reikalavimų sąrašas, kaip nurodyta Reglamento (ES) 2016/2031 41 straipsnio 2 dalyje;

                     (4)

                     nuo tada, kai buvo priimtas Įgyvendinimo reglamentas (ES) 2019/2072, paaiškėjo, kad tam tikrais išimtiniais atvejais, siekiant išvengti konkrečios fitosanitarinės rizikos, kuri nebuvo pakankamai įvertinta, pagal Reglamento (ES) 2016/2031 28 straipsnio 1 dalį, 30 straipsnio 1 dalį, 40 straipsnio 2 dalį, 41 straipsnio 2 dalį, 42 straipsnio 3 ir 4 dalis arba 49 straipsnio 1 dalį reikia priimti tam tikrus įgyvendinimo aktus, kuriais nustatomi laikini draudimai arba specialūs reikalavimai, taikomi įvežant į Sąjungos teritoriją arba joje vežant tam tikrus augalus, augalinius produktus arba kitus objektus. Tokiu būdu bus galima toliau vertinti fitosanitarinę riziką, dėl kurios būtų įvedami tokie draudimai arba specialūs reikalavimai, siekiant nustatyti jų fitosanitarinį statusą;

                     (5)

                     todėl Įgyvendinimo reglamento (ES) 2019/2072 7 ir 8 straipsniuose turėtų būti nustatyta, kad atitinkami draudimai arba specialūs reikalavimai turi būti taikomi nedarant poveikio tiems aktams;

                     (6)

                     todėl Įgyvendinimo reglamentas (ES) 2019/2072 turėtų būti atitinkamai iš dalies pakeistas;

                     (7)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Įgyvendinimo reglamento (ES) 2019/2072 pakeitimas
            Įgyvendinimo reglamentas (ES) 2019/2072 iš dalies keičiamas taip:

                        1.

                        7 straipsnis papildomas šia pastraipa:
                        „Pirma pastraipa taikoma nedarant poveikio jokiems kitiems pagal Reglamento (ES) 2016/2031 40 straipsnio 2 dalį, 42 straipsnio 3 dalį arba 49 straipsnio 1 dalį priimtiems aktams, kuriais nustatomi laikino pobūdžio draudimai ir kurie yra susiję su tam tikrų augalų, augalinių produktų arba kitų objektų įvežimu į Sąjungos teritoriją, siekiant išvengti konkrečios fitosanitarinės rizikos, kuri dar nėra visiškai įvertinta.“;

                        2.

                        8 straipsnis iš dalies keičiamas taip:

                                    a)

                                    1 dalis papildoma šia pastraipa:
                                    „Pirma pastraipa taikoma nedarant poveikio jokiems kitiems pagal Reglamento (ES) 2016/2031 41 straipsnio 2 dalį, 42 straipsnio 4 dalį arba 49 straipsnio 1 dalį priimtiems aktams, kuriais nustatomi laikino pobūdžio specialūs reikalavimai ir kurie yra susiję su tam tikrų augalų, augalinių produktų arba kitų objektų įvežimu į Sąjungos teritoriją, siekiant išvengti konkrečios fitosanitarinės rizikos, kuri dar nėra visiškai įvertinta.“;

                                    b)

                                    2 dalis papildoma šia pastraipa:
                                    „Pirma pastraipa taikoma nedarant poveikio jokiems kitiems pagal Reglamento (ES) 2016/2031 28 straipsnio 1 dalį, 30 straipsnio 1 dalį, 41 straipsnio 2 dalį, 42 straipsnio 4 dalį arba 49 straipsnio 1 dalį priimtiems aktams, kuriais nustatomi laikino pobūdžio specialūs reikalavimai ir kurie yra susiję su tam tikrų augalų, augalinių produktų arba kitų objektų vežimu Sąjungos teritorijoje, siekiant išvengti konkrečios fitosanitarinės rizikos, kuri dar nėra visiškai įvertinta.“

            2 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. gruodžio 2 d.

                  Komisijos vardu

                  Pirmininkė

               Ursula VON DER LEYEN

            (1)  2016 m. spalio 26 d. Europos Parlamento ir Tarybos reglamentas (ES) 2016/2031 dėl apsaugos priemonių nuo augalų kenkėjų, kuriuo iš dalies keičiami Europos Parlamento ir Tarybos reglamentai (ES) Nr. 228/2013, (ES) Nr. 652/2014 ir (ES) Nr. 1143/2014 ir panaikinamos Tarybos direktyvos 69/464/EEB, 74/647/EEB, 93/85/EEB, 98/57/EB, 2000/29/EB, 2006/91/EB ir 2007/33/EB (OL L 317, 2016 11 23, p. 4).

            (2)  2019 m. lapkričio 28 d. Komisijos įgyvendinimo reglamentas (ES) 2019/2072, kuriuo nustatomos vienodos Europos Parlamento ir Tarybos reglamento (ES) 2016/2031 dėl apsaugos priemonių nuo augalų kenkėjų įgyvendinimo sąlygos, panaikinamas Komisijos reglamentas (EB) Nr. 690/2008 ir iš dalies keičiamas Komisijos įgyvendinimo reglamentas (ES) 2018/2019 (OL L 319, 2019 12 10, p. 1).